Britse Hamleys kry nuwe baas - Sakenuus - Republikein
Friday, July 19th, 05:33:53
13 May 2019 | Sakenuus
Elvira Wood En Bloomberg – Die Britse speelgoedwinkelgroep Hamleys se nuwe baas is ’n Indiese sakemagnaat.
Bloomberg berig Reliance Brands het dié groep vir bykans £68 miljoen by C. banner International Holdings gekoop.
Reliance se grootste aandeelhouer is Mukesh Ambani, die rykste man in Asië.
Volgens die maatskappy sal dit hom een van die groot mededingers in die bedryf maak. Die transaksie voeg 167 winkels in 18 lande by Reliance se portefeulje wat betref speelgoedwinkels.
Hy besit die franchise vir dié groep in Indië en bedryf 88 winkels daar.
In Suid-Afrika is Ensolor, die maatskappy wat die plaaslike franchise vir Hamleys besit, in sakeredding.
Stefan Steyn, sakeredder van Business Rescue Practitioners, wat aangestel is om die sakeredding te behartig, sê hoewel die groep se skuld sowat R144 miljoen beloop, het hy vertroue dat die groep gered kan word.
Hy het voorheen gesê die plaaslike groep is van die begin af swak bestuur wat ’n groot bydrae gelewer het hoekom hy in sakeredding geplaas moes word.
Hy beskuldig ook vir Philip Paphitis, uitvoerende hoof van Ensolor, wat die franchiseregte vir Hamleys gekoop het, daarvan dat hy R20,3 miljoen aan die einde van 2018 by die groep gesteel het.
Steyn het bevestig hulle het reeds ’n aanbod om die plaaslike franchise te koop aan krediteure voorgelê.
“Die oorspronklike aanbod is van die hand gewys. Ons het egter ander planne wat ons hopelik binnekort bekend kan maak,” sê hy. – Netwerk24